題安州張全翁大夫溪圖
作者：張耒
朝代：宋

paragraphs: 清溪縈洄流碧玉，散入緣岡萬竿竹。
照春四合錦繡林，干雲直上風霜木。
主人吾宗行珪璧，解組歸來鬢猶綠。
祇知林下酒盈樽，不憂門外車推轂。
靈心內守消冰炭，洗眼旁觀看榮辱。
造物乘除真有理，却將康健還無欲。
嗟予放浪已半世，斥逐不去緣微祿。
六年一夢百憂患，踏雨褰裳過林麓。
殺雞爲黍固留我，我自奔忙不皇宿。
乃知風月爲君好，頗覺禽魚憎我俗。
楚魚楚稻賤如土，老去容身一茅屋。
他年杖履請卜鄰，與君靜話烹粱粥。